Nuwe Noordwes-premier ontken ‘ongerymdhede’Job Mokgoro (Foto: ANA) Die kantoor van die nuutaangestelde Noordwes-premier het dié naweek ontken dat Job Mokgoro ŉ onreëlmatige tender gefasiliteer het tydens sy amp as waarnemende direkteur-generaal in die premierskantoor. Die Ekonomiese Vryheidsvegters (EFF) het dié week beweer dat Mokgoro deel deelgeneem het aan ŉ proses wat teen etiese en “skoon” bestuur binne die provinsiale regering was. Papiki Babuile, sekretaris vir die EFF, het beweer dit was tydens Mokgoro se ampstermyn dat The New Age-koerant onwettig ŉ tender bekom het om die koerant in die provinsie te versprei. “Hy het die besluit gemaak ten spyte van advies van die premierskantoor se regspan en sonder dat só ŉ tender ooit geadverteer is of deur die regte prosesse gegaan het,” het sy gesê. Brian Setswambung, ŉ woordvoerder vir die premier, het dié bewerings op navraag van African News Agency ontken. Setswambung het gesê Mokgoro se ampstermyn het reeds in Junie 2015 geëindig terwyl die sogenaamde ongerymdhede waarvan hy beskuldig word eers die volgende jaar plaasgevind het. “Die [sogenaamde] Nepo Data Dynamics-kontrak is in Maart 2016 tussen die premierskantoor en die diensverskaffer aangegaan,” het hy gesê. Mokgoro is dié week tydens ŉ spesiale vergadering van die provinsiale wetgewer as die nuwe premier van dié sukkelende provinsie verkies.